«Norge er i sorg. Kong Harald V er død, xx år gammel. Kongen døde xxxx(dag/dato) (hjemme/på sykehus el.l.) klokken xxx.»

Slik begynner meldingen som Norsk Telegrambyrå (NTB) sendte ut til alle sine kunder i norske mediehus, deriblant NRK.

Den uferdige teksten ble sendt ut til NTBs abonnenter kl. 12.06. Kl. 12.09 sendte nyhetsbyrået ut en ny melding om at de trakk tilbake nekrologen.

– Teknisk feil

Nyhetsredaktør Ole Kristian Bjellaanes i NTB beklager fadesen når NRK tar kontakt.

– Dette har dessverre skjedd ved en feil. Det var selvfølgelig ikke meningen at den skulle gå ut. Det skyldes sannsynligvis en teknisk feil, men jeg kan på nåværende tidspunkt ikke si noe om hva den skyldes, sier Bjellaanes, som sier de nå jobber med å finne feilen.

Nyhetsredaktøren sier han er lei seg for at meldingen ble sendt ut til NTBs kunder.

– Det er en fryktelig lei situasjon, og vi beklager den på det sterkeste. Vi sendte raskt ut en melding om at det ikke medførte riktighet, men vi er lei oss for at dette er skjedd, og det er en type feil som selvsagt ikke skal skje, sier Bjellaanes.

Han sier det ikke er uvanlig å klargjøre denne typen stoff på forhånd.

– Det ligger i et nyhetsbyrås natur å være raskt ute. For kjente personer har vi en praksis på at vi samler inn og oppdaterer informasjon og legger det klart for publisering når det blir aktuelt. Dette gjelder også annet stoff, som bakgrunnsartikler, sier Bjellaanes.

Tirsdag ettermiddag opplyser Bjellaanes til NRK at de har funnet feilen i publiseringssystemet, og at NTB allerede onsdag vil flytte nekrologene ut av publiseringssystemet, slik at de ikke lenger skal kunne publiseres ved en feil.

Kongen i fin form

Assisterende kommunikasjonssjef Svein Gjeruldsen ved Slottet bekrefter overfor NRK at kongen er i live og i god form.

– Jeg har hørt at NTB har sendt ut en melding, og jeg kan bekrefte at kongen er i fin form, sier Gjeruldsen i en kort kommentar.

ALT VEL: Kronprins Haakon bekrefter tirsdag at alt står bra til med hans far kong Harald. Foto: Sigmund Bolme / NRK

Tronarving kronprins Haakon bekrefter at alt står bra til med Norges statsoverhode når NRK treffer ham på et arrangement i Langesund i Telemark tirsdag ettermiddag.

– I den grad noen ble urolige for det, er kongen i god form. Jeg skjønte det ble raskt retttet opp, sier kronprinsen til NRK.

– Kongen er i god form

Etter det NRK kjenner til, er kong Harald denne uken på elgjakt.

Erklærte egen journalist død

Det hører med til historien at også andre medieorganisasjoner har gjort tilsvarende feil. I 2009 publiserte NRK en videonekrolog over Ap-veteranen Haakon Lie. Lie døde en uke senere.

Tidligere i år gjorde den britiske tabloidavisen The Sun en lignende blunder, da de feilaktig meldte at dronning Elizabeths ektemann prins Philip var død.

HISTORISK: Alf R. Jacobsen har skrevet bok om NTBs historie, og sier det er få eksempler på tilsvarende feil i byråets 150-årige historie. Foto: Sofus Urke

For NTBs del må man gå lengre tilbake for å finne tilsvarende feil, sier journalist og forfatter Alf R. Jacobsen. Han har nylig gitt ut historien om Norsk Telegrambyrå, i anledning nyhetsbyråets 150-årsjubileum i år.

– I 1907 hadde den en episode der de sendte ut en nekrolog over byråets egen utenriksmedarbeider. Overraskelsen og forlystelsen var derfor stor da han dukket opp på jobb påfølgende mandag, forteller Jacobsen.

Han mener NTB ellers har gjort svært få blundere verdt å nevne i sin 150-årige historie.

– De har sendt ut millioner av meldinger gjennom årenes løp, med ytterst få feil. Men det er klart, fallhøyden blir jo større når man har nærmest plettfritt rulleblad.